ועדת העלייה, הקליטה והתפוצות, כנסת 23, פרוטוקול מספר 12, 2020-06-30 12:00

דוד ביטן: אני פותח את הישיבה, הצעה לדיון מהיר של חברי הכנסת אלכס קושניר ואנדרי קוז'ינוב בנושא של אחוז המתאבדים בקרוב העולים, שזה 33% מכלל המתאבדים באוכלוסייה בכל שנה, שזה אחוז מאוד מאוד גבוה, וחברי הכנסת מבקשים בעניין הזה דיון.

דוד ביטן: אנחנו גם צריכים להתייחס בסיכום שלנו לעידן הקורונה, זה בטח יעלה את אחוזי המתאבדים מקרב העולים מכיוון שהם האוכלוסייה שנפגעת מהבחינה הכלכלית בעיקר ולכן יש סיכוי גדול שזה גם יקרה.

דוד ביטן: אני רוצה להציג לכם נתונים רשמיים, זה מ-2016.

דוד ביטן: אין נתונים אחרים?

שלומית אבינח: אין, זה הכי אחרון.

קריאה: זאת הבעיה.

דוד ביטן: של משרד הבריאות, קיימים רק עד שנת 2016.

דוד ביטן: ב-2016 היו 390 התאבדויות, 321 גברים, 69 נשים.

דוד ביטן: בעשור האחרון נרשמה ירידה במספר המתאבדים בגילאים 15 עד 24, צה"ל עשה תוכניות מיוחדות לנושא.

דוד ביטן: לפי הנתונים משנת 2016 שיעור ההתאבדות אצל עולים חדשים גבוה פי 1.7 מיהודים אחרים ולא עולים.

דוד ביטן: ישראלים, לאו דווקא מיהודים.

דוד ביטן: עולי אתיופיה, פי ארבעה מכלל האוכלוסייה.

דוד ביטן: ההתאבדות הינה סיבת המוות השנייה אצל בנים בגילאי 15 עד 24 והסיבה השלישית לבנות בגילאי 15 עד 24 ולגברים מגיל 25 עד 44.

דוד ביטן: ממשלת ישראל קיבלה החלטת ממשלה מספר 1091 ב-22 בדצמבר 2013 בנושא תוכנית לאומית למניעת התאבדויות.

דוד ביטן: לצורך יישום ההחלטה נקבע כי תופעל תוכנית לאומית למניעת התאבדויות ובין השנים 2014 עד 2016 עמד התקציב בגין התוכנית הזו על סך 55 מיליון שקל.

דוד ביטן: לאחר מכן אמרו שיעודכן התקציב.

דוד ביטן: במסגרת התוכנית הלאומית נקבע כי יש להתמקד באוכלוסיות ששיעורי ההתאבדות בהן גבוהים, עולים חדשים, בני משפחה של מתאבדים, קשישים, גברים פרודים וגרושים, בעלי הפרעה פסיכיאטרית, אלכוהוליסטים וצרכני סמים.

דוד ביטן: כמו כן הוחלט להתמקד בבני נוער.

דוד ביטן: שיעור ההתאבדות בישראל 5.4 התאבדויות לכל 100,000 איש, נמוך בהשוואה ל-OECD.

דוד ביטן: ועדת העלייה והקליטה קיימה דיון אחרון בנושא בכנסת ה-20, ב-27 בנובמבר 2018.

דוד ביטן: בדיון אז צוין שבישראל מתאבדים כ-500 איש בשנה, מתוכם 170 עולים, שליש מהמתאבדים עולים.

דוד ביטן: מדי שנה מתבצעים 6,000 ניסיונות התאבדות באופן כללי, כמה מתוך זה עולים, אתם יודעים אולי?

דוד ביטן: אין נתון על זה.

דוד ביטן: בדיון האחרון שהתקיים בוועדת העלייה, הקליטה והתפוצות נטען כי התוכנית מחייבת את משרד האוצר להעביר למשרד הבריאות 18 מיליון ₪.

דוד ביטן: מדוע התקציב ירד מ-55 מיליון ל-18?

דוד ביטן: אף אחד לא יודע.

דוד ביטן: הסיבה העיקרית היא שמדובר על תקציב לא צבוע, לפיכך טוענים משרדי הממשלה שמטפלים בנושא והארגונים והעמותות כי משרד הבריאות לא מעביר להם את הכספים עבור התוכניות למניעת אובדנות.

דוד ביטן: השיעור של המתאבדים בקרב עולים חדשים גבוה בהשוואה לילידי הארץ, שיעור ההתאבדות של עולי אתיופיה ירד ממחצית שנות ה-2000, אך הוא עדיין גבוה לעומת ילידי הארץ.

דוד ביטן: מתוך שליש מהמתאבדים שהם עולים 75% עולים מברית המועצות, 20% עולי אתיופיה, 5% ילידי מדינות אחרות.

דוד ביטן: אבל צריך להבין שרוב העולים שעלו בשנים האחרונות זה או ממדינות חבר העמים או מאתיופיה ולכן האחוז שלהם בקרב המתאבדים הוא גבוה יותר.

אלכס קושניר: כן, אבל אם תסתכל על האחוז מהאוכלוסייה אתה תראה - - -

דוד ביטן: ראיתי, אני מדבר על בקרב העולים עכשיו.

דוד ביטן: שיעור ההתאבדות הגבוה ביותר נמצא בקרב קשישים, מגיל 75 פלוס, לכן גם חשוב לשפר את התמיכה בהם.

דוד ביטן: שיעור ניסיונות ההתאבדות של צעירים עולי ברית המועצות לשעבר גבוה פי 2.9 מגיל 10 עד 14 ופי 1.6 מגיל 15 עד 24.

דוד ביטן: זאת בהשוואה לישראלים שנולדו בארץ.

דוד ביטן: מגיל 45 שיעורם נמוך יותר.

דוד ביטן: הדוח השנתי של מבקר המדינה, 70, לשנת 2020, המבקר כתב פרק על הבעייתיות ביישום התכנית הלאומית למניעת התאבדויות.

דוד ביטן: שיעור ההתאבדות אצל נשואים נמוך יותר מגרושים ורווקים.

דוד ביטן: ניסיונות ההתאבדות, שיעור ניסיונות ההתאבדות הגבוה ביותר נמצא בגילאים 15 עד 24.

דוד ביטן: מנתונים שהתקבלו מעמותת ער"ן לקראת דיון זה עולה כי בשנת 2019 התקבלו בער"ן למעלה מ-4,000 פניות מעולים.

דוד ביטן: 340 פניות בחודש, 11 פניות ליום.

דוד ביטן: בתקופה האחרונה השירות בער"ן ניתן בשפות רוסית, אנגלית, אמהרית, ובמידת הצורך ניתן לקבל מענה גם בצרפתית וספרדית.

דוד ביטן: בימי הקורונה קיים מחסור במענה בשפות.

דוד ביטן: 4% מהפניות הן עם תוכן אובדני.

דוד ביטן: בער"ן קיים חוסר בתקציב לשנה בסך מיליון שקל.

דוד ביטן: אני מודה למנהלת הוועדה על הנתונים ועל ההקדמה הזאת, שהיא מאוד מעניינת, היא גם בעצם אומרת את כל הבעיה, אפילו לא צריך לדבר יותר.

אלכס קושניר: כן, לגמרי.

דוד ביטן: אני מציע שתציגו את העניין ואני אשאר עד רבע לאחת ואחר כך תחליף אותי.

אלכס קושניר: בסדר גמור.

אלכס קושניר: קודם כל באמת שלומית גם מכירה את הנושא כי זה לא הוועדה הראשונה שמתקיימת פה בנושא הזה וגם בשבוע וחצי האחרונים היא עשתה עבודת מחקר מאוד משמעותית.

אלכס קושניר: אז באמת תודה רבה על הסיכום, זה מסכם את כל הבעיה.

אלכס קושניר: תודה לך, אדוני היושב ראש, שנעתרת לבקשה שלנו לנהל את הדיון הזה.

אלכס קושניר: אני רוצה לומר שנושא ההתאבדויות זה לא גזירת גורל.

אלכס קושניר: יש פרקטיקות מצוינות, גם בארץ, אפשר לתת את הדוגמה של צה"ל שכן הצליחו לצמצם את כמות המתאבדים בצבא בשנים האחרונות, אבל זה קורה אך ורק כשיש מישהו שלוקח את הנושא לידיים ומטפל בזה.

אלכס קושניר: המישהו הזה אמור להיות משרד הבריאות, אבל דוח מבקר המדינה האחרון, ממאי 2020, מצביע על הרבה מאוד נקודות, אבל אחת הנקודות המשמעותיות ביותר שהוא מצביע, שבעצם התקציב המקורי, שהיה בהיקף של 110 מיליון, צומצם ל-51 מיליון, זאת אומרת זה יותר מחצי, ולכן אני לא מתפלא שהאחוזים לא יורדים.

אלכס קושניר: עכשיו לגבי הנושא של העולים, אני יודע שנמצא פה מנכ"ל ער"ן, נכון?

דוד ביטן: נציג האוצר יש פה?

שלומית אבינח: יש שניים.

אלכס קושניר: המנכ"ל של עמותת ער"ן יגיד לך שהוא ועוד שלוש עמותות מגישים את הבקשה לתמיכה לפי הנוהל הזה.

אלכס קושניר: זה נוהל תמיכה של משרד הבריאות לשנת 2019.

אלכס קושניר: אם אתה תקרא את הנוהל אתה לא תראה פה שום מילה על מתן שירות בשפות.

אלכס קושניר: מה זה אומר?

אלכס קושניר: זה אומר שלאותן העמותות גם ככה יש בעיה לגייס מתנדבים לנושא, לגייס מתנדבים לנושא בשפות זה עוד יותר קשה.

אלכס קושניר: כשהייתי מנכ"ל משרד הקליטה התבקשתי על ידי השרה סופה לנדבר לנסות להקים נוהל תמיכה כזה עבור מוקד לעולים, ונמצאת פה שרה כהן, שהיא מנהלת שירות הרווחה של משרד הקליטה, היא יכולה להעיד, ואז נתקלנו בבעיה שהיא בעיה משפטית, למה?

אלכס קושניר: כפל תמיכות, יש פה נוהל אחד של משרד הבריאות ולכן לא יכולנו לעשות נוהל זהה או דומה להקים מוקד כזה עבור העולים.

אלכס קושניר: כמובן שהעולם לא מחכה לנו, לא לממשלה ולא לכנסת, יש עמותות מגזר שלישי שעושות את העבודה הזאת ופועלות בנושא הזה.

אלכס קושניר: אני חושב שאחת המטרות המרכזיות, גם של הדיון הזה וגם של הוועדה שלנו כוועדת עלייה וקליטה, אנחנו חייבים לדאוג לכך שגם לעולים יהיה מענה זהה כמו שיש לילידי הארץ ובעיקר בעיקר בעיקר בנושא דוברי שפות, שזה אמהרית, רוסית, צרפתית.

אלכס קושניר: שלוש השפות האלה נמצאות בחסר ועמותות שפועלות היום בתחום מנסות - - -

דוד ביטן: איזה עמותות פועלות בתחום?

דוד ביטן: חוץ מער"ן יש עוד עמותות?

אלכס קושניר: יש עוד שתי עמותות, ער"ן היא הגדולה, אבל יש עוד שתיים.

דוד ביטן: יש גם את אבי מספין, מהדיון הקודם, הם גם פעילים בנושא.

דוד ביטן: כן, אבל רוב הפעילות זה ער"ן.

אלכס קושניר: עד כמה שאני יודע, ונמצאת פה שוש, היא יכולה להגיד לנו, אדוני היושב ראש, למבחן התמיכה הזה אושרו שלוש עמותות בשנת 2019, אני לא יודע מה קורה בשנת 2020, האם בכלל יש מבחן תמיכה.

אלכס קושניר: עכשיו, למה המועד הזה חשוב היום?

אלכס קושניר: המועד הזה חשוב היום כי זה בדיוק הזמן של משרדי הממשלה להכין מבחני תמיכה לשנה הבאה, לשנת 21', ולכן אני חושב שתפקידנו לדחוף את זה כדי שהדבר הזה יקרה.

אלכס קושניר: ועוד יותר, אני רק אוסיף, אולי במקרה של דוברי עברית הפעילות באמצעות מתנדבים היא פעילות אפקטיבית וטובה, אני חושב שבקרב דוברי השפות הדבר הזה קצת יותר קשה וזה מסיבה אחת יותר פשוטה, כי המישהו הזה שצריך לתת את המענה בשפה הוא גם עולה חדש בעצמו, אחרת הוא לא היה יודע את השפה, ואז אני לא בטוח עד כמה יש לו את הפנאי ואת הזמן להתנדב בגלל שגם הוא עסוק בהישרדות יום יומית.

דוד ביטן: אתה שם את כל יהבך בנושא הזה של שיחות הנפש האלה?

אלכס קושניר: תקשיב, אני חושב שזה דבר - - -

דוד ביטן: זה גם חשוב, אבל צריך לטפל בבעיות המקוריות שגורמות להם להתאבד.

אלכס קושניר: יגיד לך גם מנכ"ל עמותת ער"ן, וגם שושי שנמצאת פה, שהיא מנהלת היחידה לאובדנות, שזה חלק מהמרכיבים החשובים ביותר שצריכים לקרות, כי נכון להיום בן אדם שנמצא על סף התאבדות אין לו למי לפנות.

דוד ביטן: אין לו עם מי לדבר.

אלכס קושניר: ואותו אחד שנמצא בצד השני של הקו יכול לעצור את זה, יכול לעצור את הרגע הזה ולפעמים רגע אחד זה הכי חשוב.

דוד ביטן: יש נתון לגבי חיילים בודדים בצבא?

אלכס קושניר: עוד פעם, אדוני, אין לי פתרונות קסם לכול, אני גם לא בא ואומר שאני מומחה בנושא הזה, אבל היות שעסקתי בנושא הזה אני חושב שזה הדבר שצריך לעשות.

אלכס קושניר: אגב, מה שכן עשינו במשרד הקליטה בזמנו זה בשיתוף פעולה עם היחידה לאובדנות של משרד הבריאות, עשינו הכשרות להרבה מאוד עובדים אצלנו, ממש הייתה תוכנית הכשרות שעברה ונראה לי שהיא ממשיכה, נכון, שרה?

שרה כהן: כן.

שרה כהן: אני אדבר על זה.

דוד ביטן: תודה.

דוד ביטן: אנדרי.

אנדרי קוז'ינוב: קשה להוסיף למה שכבר נאמר, אבל יש פה גם נתון לגבי הקשישים שהרבה מאוד מהמתאבדים הם קשישים מעל גיל 75.

אנדרי קוז'ינוב: יכול להיות שזה נובע מבדידות, מטיפול לקוי פה ושם, אבל דווקא בתקופת הקורונה זה יילך ויתעצם ככל הנראה כי עכשיו כל ההמלצות לאותם הקשישים הן להישאר בבית והבעיה של הבדידות תחריף.

אנדרי קוז'ינוב: היה קו בזמנו של המשרד לשוויון חברתי, יכול להיות שכדאי גם אותם לערב בנושא, הקו הזה לקשישים, שיידעו לתת מענה בשפות גם בנושא של מניעת אובדנות.

אנדרי קוז'ינוב: בעניין התקציבים באמת אין מה להוסיף, ברור שצריכה להיות פה תוכנית יסודית, לא רק העניין של המתנדבים, אלא גם עניין של ההסברה וכל המערכת התומכת מסביב.

קריאה: זה גם לא הרבה כסף.

דוד ביטן: רציתי לשאול אותך, אנדרי, דיברת על הקשישים.

דוד ביטן: דווקא בקרב עולי חבר העמים יש את המנהג הזה מכל מיני סיבות שההורים גרים עם הילדים, קונים ביחד את הדירה וגרים שם.

דוד ביטן: שם הבדידות היא לא עילה ל – אתה מבין למה אני מתכוון?

דוד ביטן: הם נמצאים ביחד עם המשפחה כל הזמן.

אנדרי קוז'ינוב: לא מדויק, כי עדיין יש כמעט 25,000 בודדים שגרים במקבצי דיור, מעל 25,000 אנשים במקבצי דיור, הרבה מאוד עריריים.

אנדרי קוז'ינוב: ברור שבמסה יש מצבים שגרים ביחד, אבל המנהג הזה של כמה דורות לגור ביחד הוא כבר די עבר מהעולם.

דוד ביטן: ובמקבצי הדיור הם גם לא לבד.

אנדרי קוז'ינוב: במקבצי הדיור הם לרוב לבד.

דוד ביטן: מה לבד?

דוד ביטן: אבל זה - - -

אנדרי קוז'ינוב: לבד, בן אדם לבד בחדר.

דוד ביטן: אבל כולם גרים ב – מה זה מקבץ דיור?

אנדרי קוז'ינוב: לא, יש זוגות, אבל לרוב האנשים האלה, בן הזוג שלהם כבר נפטר.

דוד ביטן: אבל יש שם מדריכים.

אנדרי קוז'ינוב: יש מדריכים, יש עובדים סוציאליים ועדיין התחושה – אני אתאר לך מקבץ דיור, דירה של 16 מטר רבוע, בן אדם לבד שגם אסור לו, לפי כל ההמלצות, לצאת.

אנדרי קוז'ינוב: לא אסור לו, אבל מומלץ לו לא לצאת ולא להתקהל.

אנדרי קוז'ינוב: שם הבעיה הזאת מחריפה.

דוד ביטן: אני רוצה לומר שאיך שראיתי את הבקשה שלכם מיד קבעתי דיון, כי זה נושא באמת חשוב, אבל כשקראתי את הפתיח של מנהלת הוועדה שהכינה לנו, אני חושב שהבעיה מאוד מאוד חמורה וצריך לטפל בה.

דוד ביטן: מי זה ממשרד האוצר?

דוד ביטן: תסביר לנו איך קרה שהתקציב ירד, מה, אין צורך בזה?

רועי קאהן: התוכנית תוקצבה במלואה מ-2013 ועד היום, משרד הבריאות תוקצב במלואו.

רועי קאהן: השאלה למה הוא לא השתמש בכל התקציבים, זה צריך להפנות למשרד הבריאות.

רועי קאהן: אנחנו תקצבנו במלואו, גם בשנת 2019 וגם בשנת - - -

דוד ביטן: למה זה דווקא במשרד הבריאות?

דוד ביטן: מה הם עושים כדי – אני לא מבין את זה.

רועי קאהן: למה ב-2016 הממשלה החליטה שמי שינהל את זה זה משרד הבריאות?

דוד ביטן: כן, למה משרד הבריאות?

רועי קאהן: אני לא בטוח שיש לי תשובה - - -

דוד ביטן: אתה אומר שהתקציב 55 מיליון הלך, זה מה שאתה אומר?

אנדרי קוז'ינוב: כלומר הוא לא נוצל.

רועי קאהן: אני אומר שמשרד הבריאות תוקצב מ-2013 לפי החלטת הממשלה.

רועי קאהן: אנחנו תקצבנו אותה במלואה.

רועי קאהן: לגבי השאלה שעלתה - - -

דוד ביטן: ואתם לא בודקים מה הם עושים עם הכסף?

דוד ביטן: הם יכולים לעשות מה שהם רוצים?

רועי קאהן: הכסף תוקצב - - -

דוד ביטן: כמה?

דוד ביטן: 55 מיליון?

רועי קאהן: זה תקציב ייעודי - - -

קריאה: לא, מלא, מלא, 100 ומשהו מיליון.

דוד ביטן: אז למה כתבתם 55 מיליון?

אלכס קושניר: לא, זה משהו אחר, זו הייתה החלטת ממשלה נפרדת.

שלומית אבינח: בדיון שהיה ב-2018, יש את הפרוטוקול - - -

דוד ביטן: מה התקציב היום?

דוד ביטן: מה התקציב שאושר ב-2016?

רועי קאהן: עכשיו בשנת 2019 היה 17 מיליון שקל, בשנת 2020 היה 19 מיליון שקל.

אלכס קושניר: ומה כתוב בדוח מבקר המדינה?

דוד ביטן: זה לא 55 מיליון.

דוד ביטן: הוא כתב שהם הוציאו רק 18 מיליון.

שלומית אבינח: רגע, רועי, סליחה, אתה היית בדיון ב-2018, לקחתי מהפרוטוקול.

שלומית אבינח: פה אני כותבת דברים, יש לי את הפרוטוקול, תיכף אקריא מהפרוטוקול, אתה אמרת שזה מה שתוקצב ל-2018.

רועי קאהן: זה מה שאני אומר עכשיו.

דוד ביטן: לא, אמרת שהורידו מ-55 ל-18.

רועי קאהן: לא, תנו לי לחדד.

דוד ביטן: החלטת הממשלה עשתה תקצוב לשלוש שנים?

רועי קאהן: לא, לא, אדוני.

דוד ביטן: אז בוא תסביר לנו את זה.

רועי קאהן: כשאנחנו אמרנו בכל הדיונים, אנחנו אומרים גם עכשיו, תוקצב במלואה, במספרים שאתם מכירים פה, 55 ו-110, זה הכסף המצטבר.

רועי קאהן: כשאני אומר שהשנה הכסף תוקצב ב-18 ובשנת 2018 ב-17 זה הכסף המלא שהיינו צריכים לתת בהחלטת הממשלה נכון לאותה השנה.

דוד ביטן: ונתתם את זה למשרד הבריאות?

רועי קאהן: נתנו את הכסף למשרד הבריאות.

דוד ביטן: ואתם לא יודעים מה הם עשו בזה.

רועי קאהן: בכל שנה לפי החלטת הממשלה.

דוד ביטן: אתם לא יודעים מה הם עשו בזה.

אנדרי קוז'ינוב: רגע, משרד הבריאות מלכתחילה – הייתה דרישה לתוספת תקציב?

רועי קאהן: לא, תוקצב במלואו.

אנדרי קוז'ינוב: לא, ברור שתוקצב במלואו, השאלה אם ה-17 מיליון זה הכסף ש - - -

דוד ביטן: ער"ן, תגיד לי, אני רוצה לשאול אותך שאלה.

דוד ביטן: כמה קיבלתם ממשרד הבריאות לעניין הזה?

2579: בוקר טוב, חבר הכנסת ביטן.

דוד ביטן: עזוב הרצאה, אחר כך אני אחזיר אותך, אל תדאג, תגיד לי כרגע מה קיבלתם ממשרד הבריאות?

דוד ביטן: הרי הגשתם בקשת תמיכה, נכון?

2579: שני מיליון.

2579: שני מיליון וזה ירד משניים וחצי.

דוד ביטן: שני מיליון לשנה?

2579: לשנה קודם ואני כבר אגיד במשפט הכי קצר, אין שום דרך בתקציב הזה לתת מענה בשפות כי היכולת לגייס מתנדבים דוברי שפות שייתנו את המענה הזה לא מתכנסת בתקציב הזה.

דוד ביטן: הבנתי.

דוד ביטן: תודה.

דוד ביטן: אני עוד אחזיר אותך, אל תדאג.

דוד ביטן: משרד הבריאות.

שלומית אבינח: ד"ר שושי איזנברג, מנהלת המחלקה לאובדנות

דוד ביטן: שלום.

דוד ביטן: את יכולה להסביר לי מה אתם עושים בתקציב הזה כל שנה?

דוד ביטן: והאם לא ניצלתם אותו לדברים אחרים?

דוד ביטן: זה מה שאני רוצה לדעת.

שושי איזנברג הרץ: שלום רב.

שושי איזנברג הרץ: קודם כל היו שם כמה אי דיוקים.

שושי איזנברג הרץ: לגבי התקציב, לא כל התקציב של המשרד הגיע ליחידה.

דוד ביטן: לא שומעים.

דוד ביטן: עוד כמה דקות שתיכנס.

שלומית אבינח: ד"ר אבשלום אדרת, עמותת 'בשביל החיים' איתנו?

דוד ביטן: רגע לאט לאט, חכי.

דוד ביטן: אני רוצה להבין, משרד הבריאות לקח את הכסף ואני עוד לא שמעתי מה הם עשו איתו.

דוד ביטן: נראה לי שלא קרה מי יודע מה כי ממשיכים להתאבד כל הזמן וזה עולה, אפילו לא יורד, אתם לא בודקים מה הם עושים עם הכסף?

דוד ביטן: מה, הם לוקחים את הכסף ונגמר הסיפור?

רועי קאהן: בסוף אנחנו מתקצבים המון המון דברים, אני לא יודע לומר לך שכל התקציב של 40 מיליון שקל של משרד הבריאות, כל תכנית ותקנה בדיוק לאן יוצאת ולמה השתמשו בו.

דוד ביטן: הבנתי.

דוד ביטן: אני אגיד לך מה אני הייתי רוצה מכם, תגיד לי אם זה אפשרי, בסדר?

דוד ביטן: קודם כל אני רוצה שחלק מהכסף הפעם יעבור למשרד הקליטה, על מנת שהם – אתה רואה ששליש מהמתאבדים הם עולים, עם כל הכבוד, זאת אומרת אתה לא יכול להעביר את זה רק למשרד הבריאות.

דוד ביטן: משרד הקליטה, על מנת שיעשה תכניות ייחודיות לעולים, כמו למשל בער"ן שייתנו להם תקציב לנושא של השפות, דברים מהסוג הזה.

דוד ביטן: משרד הקליטה יעבוד מול משרד הבריאות, איך הם מטפלים בנושא של העולים, אחרת אני לא רואה מצב שאתה מעביר את הכול לשם והם מבזבזים את הכסף על מיליון דברים אחרים.

דוד ביטן: אין פה - - - אני לא אומר לך להעביר שליש למשרד הקליטה, כי עדיין יש תוכניות שהם צריכים להפעיל בנושא של האובדנות שהן כלליות, אבל עדיין משרד הקליטה צריך לקבל נתח מהתקציב ולטפל בזה.

דוד ביטן: אתה לא יכול להעביר את זה רק למשרד הבריאות.

רועי קאהן: אני מעביר למשרד הבריאות על בסיס החלטת הממשלה שקבעה שהם יהיו הגוף - - -

דוד ביטן: בסדר, אז אני מבקש.

דוד ביטן: החלטת הממשלה הייתה לאיזה תקופה?

דוד ביטן: לכל החיים?

רועי קאהן: היא נגמרה.

דוד ביטן: נגמרה, יפה.

דוד ביטן: עכשיו אנחנו מדברים חדש, נכון?

דוד ביטן: אז אני מבקש שני דברים, תגיד לי אם זה אפשרי.

דוד ביטן: אחת, חלק מהתקציב, משרד הקליטה יגיד מה החלק בתקציב, אחרי שתבדקו מול משרד הבריאות איזה תכניות כלליות שהם עושים משפיעים על העולים ואז אין צורך שאתם תקבלו את הכסף ומה אתם צריכים על מנת לטפל בסוגיה של העולים, אתם צריכים להגיד לאוצר מה הצרכים שלכם יחסית לתקציב.

דוד ביטן: דברו באחוזים, לא בסכומים, כי אני לא יודע מה יהיה התקציב, נכון?

דוד ביטן: אף אחד לא יודע.

דוד ביטן: זה דבר ראשון.

דוד ביטן: דבר שני, מה האפשרות לפתוח למשל תקנה, אני לא מוכן לזה שער"ן יפנו למשרד הבריאות ואולי יקבלו את הכסף ואולי לא יקבלו את הכסף.

דוד ביטן: מדובר פה בכל זאת בעמותה שהיא עושה את זה, היא היחידה כמעט, כל השאר זה בטל בשישים, אני לא רוצה להעליב אף אחד.

אלכס קושניר: לא, אדוני, הם לא בטל בשישים, יש שמה - - -

דוד ביטן: בסדר, אני לא רוצה להעליב אף אחד, אבל למה אי אפשר לפתוח להם תקנה להעביר להם את הכסף?

דוד ביטן: למה הם צריכים לעבור דרך ועדת תמיכות?

דוד ביטן: יש לכם את זה במסגרת התקציב הרבה פעמים שאתם מעבירים, כמו אלסם, דברים מהסוג הזה, אתם נותנים להם כסף ישירות.

דוד ביטן: למה הם צריכים לעבור את כל הוויה דולורוזה הזאת במשרדי הממשלה?

דוד ביטן: אתם צריכים לקבל החלטה שבנושא הזה, תעשו ניסיון לשנה אחת, הרי כל שנה מאשרים תקציב, תפתחו להם תקנה, תעבירו להם את הכסף ואז אתם מפקחים, אתם או החשב של משרד הבריאות או של משרד הקליטה - - -

שלומית אבינח: לער"ן או לכל העמותות שעוסקות בסיוע ל - - -

דוד ביטן: לא, לא, הם מגישים בקשה למשרד הבריאות, למשרד הבריאות אין עניין - - -

שלומית אבינח: אבל השאלה אם אתה רוצה לכל העמותות.

דוד ביטן: לא, לא.

שלומית אבינח: רק לער"ן?

דוד ביטן: ער"ן, כי ער"ן הכי גדולה, אני לא יכול עכשיו לפתוח תקנה לכל העמותות.

אלכס קושניר: לא, אבל אפשר לעשות – מבחן תמיכה זה בסדר, זה גם לפי דעתי נכון - - -

דוד ביטן: אבל הם צריכים לעבור את הדבר הזה.

אלכס קושניר: בזה אין להם בעיה.

אלכס קושניר: מה הבעיה שלהם?

אלכס קושניר: יש להם שתי בעיות.

אלכס קושניר: אחת, אין מספיק כסף.

דוד ביטן: לא, אז ברגע שיש להם תקנה הם מקבלים את זה ישירות ונגמר הסיפור.

אלכס קושניר: כן, אבל זה לא משנה, כמות הכסף לא משתנה.

דוד ביטן: לא, לא, לא.

דוד ביטן: אם התקציב הוא 18 מיליון נגיד, נגיד נשאר אותו תקציב, 18 מיליון, חלק יעבור למשרד הבריאות, חלק יעבור למשרד הקליטה וחלק יעבור לעמותות הספציפיות במסגרת תקנה ואז הם מקבלים את זה ישירות.

דוד ביטן: תקנה בתקציב זה שיש להם העברה ישירה.

אנדרי קוז'ינוב: אבל צפויה החלטת ממשלה להמשך תקצוב ל-2020 ו-2021?

דוד ביטן: הם פותחים להם סעיף תקציבי.

רועי קאהן: כן, אבל אתה לא יכול לעשות את זה לעמותה אחת.

דוד ביטן: בסדר, אבל היא העמותה הכי גדולה.

דוד ביטן: אם אי אפשר אז אי אפשר.

דוד ביטן: אני לא נכנס לזה.

שרה כהן: אדוני היושב ראש, אפשר להתייחס?

דוד ביטן: אי אפשר לפתוח תקנה לכל עמותה, עזוב.

דוד ביטן: אם פותחים אז פותחים לעמותה הגדולה ואז השאר מגישים בקשות תמיכה למשרד או למשרד הקליטה או למשרד ה – אבל עדיין היא העמותה הגדולה, היא גם מקבלת, אני מבין, את רוב התקציב לתחום הזה, נכון?

דוד ביטן: כעמותה, היא מקבלת הכי הרבה?

רועי קאהן: אני לא מכיר.

דוד ביטן: מה מקבלים בעמותות האחרות?

רועי קאהן: א', זו שאלה שצריך להפנות - - -

דוד ביטן: אז בסדר, תבחנו את זה, אני לא מחכה לתשובה, תתייעצו עם משרד המשפטים, אבל חלק מהתקציב חייב לעבור למשרד הקליטה.

דוד ביטן: החלטת ממשלה, אפשר לנסח אותה.

דוד ביטן: לאור העובדה ששליש מהמתאבדים הם עולים חדשים אז צריך להקצות לזה תקציב מיוחד ולא לבנות על משרד הבריאות עם כל הבעיות שיש לו וכל סדרי העדיפויות שיש לו שהוא יעשה.

דוד ביטן: אני לא מבין את העניין הזה.

דוד ביטן: אוקיי, אתם לא אשמים, אתם לא ידעתם שזה המצב, בסדר?

דוד ביטן: גם אני לא ידעתי, אף אחד לא יודע, מי שלא מתעסק בזה ישירות לא יודע.

דוד ביטן: אף אחד לא יודע שמתאבד הוא כזה או כזה.

שרה כהן: אדוני היושב ראש, ברשותך, אני הייתי רוצה להתייחס.

דוד ביטן: תיכף אני אתן לך, תני לי לנהל משא ומתן.

שרה כהן: לא, לפני המשא ומתן שאתה מנהל.

דוד ביטן: רגע, עצרי, תני לי לנהל קצת משא ומתן, אחר כך תגידי מה שאת רוצה.

שרה כהן: לא, כי הנתונים חשובים גם לצורך המשא ומתן.

דוד ביטן: הכול בסדר.

דוד ביטן: אני מבקש מכם תשובה לעניין הזה.

דוד ביטן: תבדקו.

דוד ביטן: אתם קובעים הרי את החלוקה, הממשלה קובעת מסגרת, איך מחלקים את זה אתם הרי מנסחים לממשלה את ההחלטה, אתם יודעים את זה.

דוד ביטן: אתם אגף תקציבים, נכון?

רועי קאהן: נכון.

דוד ביטן: נו, בסדר, אז אתם מנהלים את העסק בעניינים האלה.

דוד ביטן: דבר על זה גם עם מרידור, אם אתה רוצה אני אדבר.

דוד ביטן: אני מבקש ממך לשקול את העניין הזה ולתת לנו תשובה, בסדר?

דוד ביטן: יכול להיות שאי אפשר לעשות תקנה לעמותה, אז את זה לא נעשה, שיגישו רגיל, אני מבין שזה בעיה אם יש עוד עמותות, אבל חלוקה בין המשרדים ותוכניות שכל משרד ייתן אני מבקש שזה יקרה.

קריאה: אבל יש רשות לאובדנות.

דוד ביטן: כן, אבל אף אחד לא יודע מה הם עושים, תיכף אנחנו נשמע מה הם עשו בכסף.

דוד ביטן: הם מקבלים תקציב, אני רוצה שמשרד הקליטה יקבל חלק מהכסף ואז משרד הקליטה ידאג לעמותות שיהיו שפות, ייתן להם תקציב לעניין הזה, או דברים אחרים.

דוד ביטן: זה לא יכול להיעלם, הכסף לא יכול להיעלם בעניין הזה.

דוד ביטן: בסדר?

שרה כהן: אני מנהלת שירות הרווחה במשרד העלייה והקליטה ואני רוצה להתייחס לכמה דברים ולדייק.

שרה כהן: קודם כל מבחינת הנתונים, יש שימוש שהוא לטעמי פופוליסטי ששליש מהמתאבדים הם עולים.

שרה כהן: הנתון הזה, צריך לדייק אותו והוא בנוי על זה שלאורך השנים משרד הבריאות, שהוא זה שאוסף את הנתונים, התייחס לעולים גם כלפי עולי אתיופיה שעלו מ-1980 ועולי חבר העמים מ-1990.

שרה כהן: זאת אומרת שכל השליש הזה נמצאים בחלקם 30 שנה ו-40 שנה בארץ.

אלכס קושניר: מה זה משנה?

דוד ביטן: לא, זה משנה, אדם שנמצא בישראל 20 שנה הוא ישראלי.

אלכס קושניר: כן, אבל אם הוא קשיש והגיע כשהיה בן 70 והוא בן 90, הוא לא יודע עברית.

שרה כהן: אני מבקשת, תנו לי, בבקשה, להמשיך.

דוד ביטן: רגע, תנו לה.

דוד ביטן: היא אומרת שהנתונים לא מדויקים.

שרה כהן: תנו לי, בבקשה, להמשיך.

שרה כהן: לבקשתי משרד הבריאות נענה ונתן לנו פילוח שהוא מתייחס גם לגבי ותק בארץ וגם פרק הזמן שאדם נמצא בארץ מאז שהוא ביצע את האקט של האובדנות.

שרה כהן: הנתונים שאנחנו קיבלנו ומבחינתנו עולים כמשרד הקליטה מוגדרים מי שנמצא עשר שנים לכלל העולים ו-15 שנים - - -

דוד ביטן: ומה הנתונים שיש היום בידייך?

שרה כהן: הנתונים העדכניים, ויש לנו כבר של שנת - - -

שלומית אבינח: למה לא העברתם לוועדה?

שלומית אבינח: אנחנו ביקשנו לקבל את זה לוועדה לפני הדיון.

שרה כהן: שלומית, מי שצריך להעביר נתונים זה משרד הבריאות, לא משרד הקליטה.

דוד ביטן: למה?

דוד ביטן: אם יש לכם תעבירו.

שרה כהן: אוקיי.

שרה כהן: משרד הבריאות אמור היה להציג את הנתונים ו - - -

דוד ביטן: הנתונים שיש בידך זה רק מ-2016?

שלומית אבינח: כן.

שלומית אבינח: סליחה, לצורך הפרוטוקול אני רוצה להדגיש - - -

שרה כהן: שלומית.

שלומית אבינח: לא, אין לי ויכוח איתך, שרה.

שרה כהן: שלומית, שמשרד הבריאות יעביר את הנתונים, אני נותנת על מה שהם עושים.

שרה כהן: אני כרגע משקפת מה ש - - -

שלומית אבינח: אבל מה זה משנה?

שלומית אבינח: אנחנו שלחנו שאלות לכל - - -

דוד ביטן: אבל קיבלתם שאלות מראש, לא יכולתם לתת את זה?

שרה כהן: אנחנו כמשרד ה - - -

דוד ביטן: אוקיי, עזבו את זה עכשיו.

דוד ביטן: מה הנתונים נכון לעכשיו?

שרה כהן: הנתונים נכון לעכשיו, אם אנחנו בודקים בשנת 2017 מתוך 402 התאבדויות שהיו בשנת 2017 104 מתוכם הם ילידי ברית המועצות לשעבר וילידי אתיופיה וילידי מדינות אחרות שעלו משנת 80' ו-90' ואלה שעם ותק של עד עשר ו-15 שנים בארץ בשנת 2017 התאבדו 11 עולים.

שרה כהן: יש לי את זה שנה שנה, כמה עולים התאבדו כל שנה.

שרה כהן: אם אני בודקת כרגע כמה בעצם התאבדו עולים בעשור האחרון, שהם עשר ו-15 שנים בארץ, אנחנו מדברים על 65 עולים שמהווים 2% מכלל המתאבדים שהיו ב - - -

דוד ביטן: אז מה שאת אומרת, שאין כמעט עולים שמתאבדים?

שרה כהן: עכשיו, למה אני אומרת שהנתונים האלה - - -

יואל רזבוזוב: כן, ומי ש-13 שנים הוא כבר לא נחשב והוא עדיין עולה, יש לו את אותן הבעיות.

שרה כהן: תנו לי.

שרה כהן: אני באמת מבקשת, תנו לי להמשיך.

דוד ביטן: אבל זה לא משנה, מה שהיא אומרת שאתה צריך לראות את העולה במסגרת ההגדרה של עולה.

אלכס קושניר: לא, לא נכון, זאת בדיוק הבעיה.

שרה כהן: אני רוצה להמשיך.

שרה כהן: תנו לי להמשיך.

אלכס קושניר: שרה, שנייה.

אלכס קושניר: הבעיה היא, עוד פעם, שבסוף אתה צריך לבדוק מה צרכי הלקוח ואם הלקוח שלך נמצא 20 ו-30 שנה בארץ, אז נכון זה לא באחריות משרד הקליטה, אני יודע ואני מסכים, אבל עדיין הבן אדם הזה או האישה הזאת מדברת בשפה שהיא לא שפה עברית ואם אתה רוצה למנוע את ההתאבדות שלה אתה חייב לתת לה מענה בשפה שלה.

דוד ביטן: בסדר, אבל זה – בסדר, הבנו.

אלכס קושניר: לכן אתה מאוד צודק שזה צריך לעבור למשרד הקליטה למרות שמשרד הקליטה - - -

דוד ביטן: לא, רגע, אני רוצה לדעת, את מתנגדת להצעה שהצעתי לאוצר?

שרה כהן: אני רוצה - - -

דוד ביטן: לא, רגע, עם כל הכבוד אנחנו לא בהרצאה.

שרה כהן: תראה, יש - - -

דוד ביטן: אני שאלתי אותך שאלה, את מתנגדת למה שאמרתי למשרד האוצר?

שרה כהן: שמשרד הקליטה יעביר כסף לער"ן?

דוד ביטן: לא, שמשרד הקליטה יקבל תקציב לתוכניות ייעודיות לעולים.

יואל רזבוזוב: תקבלו כסף.

דוד ביטן: תגידי לי, כן או לא?

שרה כהן: תראו, אנחנו חלק מתוך התוכנית הלאומית למניעת אובדות - - -

דוד ביטן: תשובה אני יכול לקבל?

שרה כהן: התשובה היא שכן, אני חושבת שמשרד הקליטה לא צריך לטפל באנשים שנמצאים 40 שנה בארץ.

דוד ביטן: לא צריך, אז את נגד זה.

דוד ביטן: נו מה אתה רוצה?

דוד ביטן: משרד הקליטה נגד.

שרה כהן: ברמה המקצועית - - -

אלכס קושניר: בסדר, תשאל את השרה.

שרה כהן: רק דקה, תנו לי עוד שני משפטים ואני כבר מסיימת.

שלומית אבינח: לא, אבל זה לא בסדר שלא הביאו נתונים, זה ממש לא בסדר.

דוד ביטן: רגע, לא משנה, נעבור את זה.

שרה כהן: רק דקה.

שרה כהן: אני מאוד מבקשת שתאפשרו לי ככה באיזה שהיא צורה עוד שלושה-ארבעה משפטים וזהו.

שרה כהן: המשמעות היא כאן שברגע שקיבלנו את הנתונים יש לנו הבחנה של איפה בעצם נמצאים העולים.

שרה כהן: העולים לא מגיעים לפתחו של משרד הקליטה, הם נמצאים ברשויות המקומיות ולכן חלק - - -

דוד ביטן: מה זה משנה?

שרה כהן: חלק מתוך ההגעה לעולים צריכה להיעשות דרך אחד מהתהליכים שזה נקרא הכשרת שומרי סף, שזה איתור אותם אנשים שיכולים לסייע בהפחתת - - -

אנדרי קוז'ינוב: במחסור של 1,000 עובדות סוציאליות, כבר לא לדבר על עובדות בשפות, דרך רשויות מקומיות?

שרה כהן: יש כמה אסטרטגיות שבכל העולם בעצם מזוהות כאסטרטגיות שמניבות תוצאות בהפחתת אובדנות.

שרה כהן: הכשרת שומרי סף, פה אנחנו מדברים כרגע על מה שאנחנו עושים עם משרד הבריאות, זה לגבי הכשרת שומרי סף, שגם ברשויות המקומיות, מחלקות הקליטה ברשויות המקומיות, פרויקטורים שהם לא כפופים אלינו למשרד.

אלכס קושניר: שרה, יש לי שאלה אלייך.

אלכס קושניר: קשישה בת 85 שנמצאת במקבץ דיור והיא עכשיו על סף התאבדות, למי היא מתקשרת היום?

שלומית אבינח: מי יודע עליה בכלל שהיא רוצה להתאבד?

שרה כהן: היום?

אלכס קושניר: היום למי היא מתקשרת?

שרה כהן: היום היא מתקשרת לאם הבית שהיא נמצאת באותו מקום.

אלכס קושניר: אם הבית בשעה שתיים בלילה לא עונה, מה קורה?

אלכס קושניר: מה קורה?

אלכס קושניר: תגידי לי.

שרה כהן: מה, סליחה?

אלכס קושניר: מה קורה בשתיים בלילה לקשישה בת 87?

שרה כהן: למה, היא תתקשר לער"ן, נראה לך?

אלכס קושניר: אני לא אומר.

אלכס קושניר: תקשיבי, ער"ן, הפכנו את העמותה לאישיו, ער"ן זה לא האישיו, האישיו פה זה הפתרון שנכון להיום הממשלה לא נותנת בשפות.

אלכס קושניר: זה יכול להיות ער"ן, זה יכול להיות כל עמותה אחרת, אני גם מציע - - -

שרה כהן: אני מסכימה איתך לתת בשפות, אין לי שום התנגדות לזה, זה נכון.

אלכס קושניר: אני גם מציע יותר מזה.

אלכס קושניר: אני מציע שהשירות לעולים לא יינתן על בסיס מתנדבים, אלא יינתן על בסיס רכש מסודר מול גוף כזה או אחר.

אלכס קושניר: זה מה שצריך להיות ולשם צריך ללכת.

אנדרי קוז'ינוב: הכשרת עובדים.

דוד ביטן: בעצם מה שאת אומרת, אני רוצה לסכם, שהנתון של מספר המתאבדים שהיה ב-2016 - - -

שרה כהן: הוא לא משקף את תמונת המצב.

דוד ביטן: רגע, תני לי לסכם, אנחנו לא חוזרים על עצמנו.

דוד ביטן: הוא לא משקף את המציאות, המציאות היא שמספר המתאבדים שמוגדרים כעולה חדש, לא משנה שיש הגדרה בכל חוק, אבל נגיד שהם עלו בשנים האחרונות, הוא ממש מינורי יחסית למספר המתאבדים.

דוד ביטן: נכון שמספר המתאבדים הוא מקרב אוכלוסייה ספציפית, אבל הם כבר לא עולים חדשים.

שרה כהן: אנחנו קוראים להם ילידי חו"ל.

דוד ביטן: שנייה רגע.

דוד ביטן: זה מה שאת אומרת, אז לפי זה כל הבקשה שלהם היא לא נכונה.

דוד ביטן: דבר נוסף את אומרת שאת לא רוצה תקציב, שהכול יהיה דרך משרד הבריאות, זה גם הבנתי.

דוד ביטן: עכשיו, האוצר, לאור העמדה של משרד הקליטה, אז אני מושך את מה שאמרתי לך, הם לא רוצים את הכסף, לא צריך.

דוד ביטן: אבל מה שאני רוצה, אני רוצה שבתנאים, הרי יש לכם תנאים למשרד הבריאות כשאתם מעבירים תקציב, החשב הכללי בודק איך הם מוציאים את הכסף, נכון?

דוד ביטן: אני מבקש שבעניין הזה יהיה תנאי למימוש של הכסף, שחלק מהכסף הזה חייב להיות לנושא של העולים, זאת אומרת גם ייעוץ בשפה שלהם, דברים מהסוג הזה.

דוד ביטן: זה אתם יכולים לעשות?

רועי קאהן: אני אבדוק אם אנחנו יכולים - - -

דוד ביטן: נראה לי שזה לא בעיה, אתם נותנים הנחיה לחשב הכללי, אם התקציב הוא 18 מיליון אתם קובעים מה הוא החלק יחד עם העמותות ויחד עם משרד הקליטה ומשרד הבריאות והם צריכים להביא לך נתון מסוכם על ידם מה החלק היחסי בעניין הזה שצריך ללכת לעניין הזה ואת זה אתם מתנים ואז אתם עושים אותו צבוע, את הדבר הזה.

דוד ביטן: ברגע שהוא צבוע אז אנחנו יכולים לבנות על זה שזה יקרה, נכון?

שרה כהן: זה בהחלט מקובל גם עליי.

שרה כהן: זה נכון, כיוון שהאחריות - - -

דוד ביטן: בסדר.

דוד ביטן: אז על זה אני מבקש תשובה.

רועי קאהן: אוקיי.

דוד ביטן: משרד הקליטה לא רוצה, לא צריך, מה אני יכול לעשות?

שרה כהן: זה לא שאלה, אדוני - - -

דוד ביטן: אני פותר לך את הבעיה, יהיה תקציב ייעודי שהוא צבוע והחשב הכללי לא ייתן אותו בלי זה.

אלכס קושניר: בלי מה?

אלכס קושניר: בלי קריטריונים לסיוע בשפות?

דוד ביטן: ברור, זה פותר את הבעיה.

יואל רזבוזוב: מבחינתי לא משנה מי יעשה את זה.

דוד ביטן: כן, אני חושב שזאת הצעה הוגנת, שאתה יכול להעביר אותה, בסדר?

שרה כהן: אני מסכימה עם זה כי גם אני חושבת שיש כאן בקרה מקצועית של משרד הבריאות.

דוד ביטן: עכשיו חוץ מזה יש עוד משהו?

אלכס קושניר: אני רק מסב את תשומת ליבך - - -

דוד ביטן: זו בעיה של האוצר, אם לאוצר לא אכפת שיוציאו כסף סתם - - -

אלכס קושניר: רגע, אבל הבעיה שאין כסף בכלל כי - - -

דוד ביטן: יש 17 מיליון הוא אומר.

אלכס קושניר: החלטת הממשלה הסתיימה ב-2019.

דוד ביטן: לא, אז הם צריכים להביא אותה עוד פעם.

דוד ביטן: דבר נוסף - - -

אלכס קושניר: השאלה אם יש בכלל תכנון להביא החלטת ממשלה.

דוד ביטן: הנה, הנה, דבר נוסף, אנחנו מבקשים שהחלטת הממשלה תתחדש מה שנקרא, כמובן שבתוך ההחלטה יהיה כתוב שחלק מזה יילך לנושא של העולים בגלל שיעור ההתאבדות, לא משנה אם זה בעולים החדשים ממש או בקרב האוכלוסיות שקשורות לעולים החדשים.

דוד ביטן: שזה גם יהיה כדי שאתם תוכלו לבוא למשרד הבריאות ולהגיד להם: רבותיי, עצור, התנאי שלנו לתקציב זה חייב להיות זה וזה.

דוד ביטן: נכון?

דוד ביטן: זה מוסכם?

רועי קאהן: זאת אומרת אתם מבקשים שאם וכאשר תהיה החלטת ממשלה - - -

דוד ביטן: לא, כשאתם מביאים את ההחלטה אתם תיקחו בחשבון את העניין הזה.

רועי קאהן: - - -

דוד ביטן: ואתם תדווחו לוועדה שזה נעשה?

דוד ביטן: שתי הפעולות, גם החלטת הממשלה וגם הנושא של מה שאמרתי לגבי החלק היחסי שצריך לעבור בהוראות מול החשב הכללי.

רועי קאהן: אנחנו נדווח לוועדה כשנעשה דיון - - -

דוד ביטן: בסדר, דווחו למנהלת הוועדה.

רועי קאהן: כשנעשה דיון תקציבי עם משרד - - - לקראת השנה הבאה נדווח - - -

דוד ביטן: אוקיי, תודה רבה, הישיבה הסתיימה.